Il-Partit Nazzjonalista stqarr li l-aħbar "li l-Gvern għadu kif induna issa li aktar minn 1,200 barrani ġew impjegati illegalment b'detriment għall-impjiegi tal-Maltin hija insult għad-dinjità tal-ħaddiema". Il-PN qal dan fi stqarrija wara li dalgħodu, is-sit timesofmalta.com ħareġ storja li tgħid li l-kabinett ġie infurmat li aktar minn 1,200 barrani li jaħdmu mas-servizzi ta' food delivery, bħall-Bolt, huma impjegati b'kuntratti tax-xogħol illegali u li għandhom ikunu riveduti. Fl-istqarrija, il-kelliem tal-Oppożizzjoni għax-Xogħol Jason Azzopardi, qal li kien l-istess "Clyde Caruana, il-Ministru għax-Xogħol li kien responsabbli biex eluf ta' barranin jinġiebu jaħdmu Malta fl-aħħar snin". Dr Azzopardi kompla jgħid li l-JobsPlus, li tagħha Clyde Caruana kien chairman, għalqet għajnejha għall-impjiegi ta' eluf ta' barranin li ġew impjegati ma' terzi b'kundizzjonijiet tax-xogħol inumani". L-istqarrija tkompli tgħid li b'hekk, dan wera li l-Gvern kien kompliċi fil-ksur persistenti u intenzjonat tal-liġi, "liema ksur ġab ħafna prekarjat f'Malta". Il-Partit Nazzjonalista qal ukoll li l-Gvern irrifjuta l-proposta ta' diversi kumpaniji li jimpjegaw in-nies sabiex ikun hemm codes of conduct imsejħa b'liġi li jirregolaw il-platform economy. Il-PN ikkonkluda l-istqarrija billi appella lill-Gvern biex mill-aktar fis imur quddiem l-imsieħba soċjali fl-MCESD u jagħti spjegazzjoni ċara ta' fejn sejjer f'dan il-qasam. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_602cd7361b2c8_rand.td-a-rec-img{text-align:left}.td_uid_3_602cd7361b2c8_rand.td-a-rec-img img{margin:0 auto 0 0}